A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a halászati kapacitás és a halászati lehetőségek közötti fenntartható egyensúly elérése érdekében 2013-ban tett tagállami erőfeszítésekről



Általános következtetések

A tagállamoktól beérkezett bizonyítékok alapján folyamatos fejlődés mutatható ki a flották halászati kapacitása és az elérhető halászati erőforrás összehangolásának területén. Az erőforrások állapotának javítása érdekében korábban tett tagállami intézkedések és uniós erőfeszítések idővel hozzájárultak, hogy számos flottaszegmensben helyreálljon az egyensúly a halászati kapacitás és a halászati lehetőségek között.

Ugyanakkor a halászati kapacitás és a halászati lehetőségek közötti egyensúlyról szóló legfrissebb (a 2013. évi jelentéseken alapuló) tagállami elemzések megmutatják, melyek azok a flottaszegmensek, amelyek esetében a tagállamok strukturális kapacitásfelesleget állapítottak meg. A tagállamok kötelessége, hogy a kapacitásfelesleg megszüntetése céljából ezen szegmensek számára konkrét intézkedéseket tartalmazó cselekvési tervet és ütemtervet készítsenek. Nem minden érintett tagállam dolgozta ki ezt a cselekvési tervet. A Bizottság jelenleg vizsgálja ezt a problémát a 2014 és 2020 közötti időszakra szóló Európai Tengerügyi és Halászati Alap (ETHA) megvalósítása érdekében készülő tagállami operatív programokról (OP) folyó tárgyalások keretében.

A kapacitásfelesleg megszüntetése érdekében az érintett tagállamok operatív programjaikban többek között végleges tevékenység-beszüntetési intézkedéseket irányoztak elő. Néhány tagállam emellett továbbra is igénybe veszi a 2007 és 2013 közötti időszakra szóló Európai Halászati Alap (ETHA) rendelkezésre álló támogatásait.

A flottakapacitás felső határa egyik tagállamban sem korlátozó feltétel, mivel a(z engedélyezett) kapacitás sehol nem éri el a 100 %-ot. Ugyanakkor a belépési/kilépési rendszer szabályai miatt a kapacitás megnövelésére nincs lehetőség: a flottakapacitás csak úgy növelhető, ha ezzel egy időben ugyanakkora mennyiséggel csökkentik is azt. A flottakapacitás felső határának definíciója szerint az inaktív hajók is a(z engedélyezett) kapacitás részét képezik. Az inaktív kapacitás aktiválása lehetséges, és ezzel megnövelhető az aktív halászati kapacitás, illetve közvetve a halászati nyomás is, különösen olyan helyzetekben, amikor a halászati lehetőségek nincsenek korlátozva.

Figyelembe véve az uniós flották által végzett halászati tevékenységek és a felhasznált erőforrások dinamikus jellegét, valamint a hajók alacsony kihasználtsági szintjét, továbbra is nagyon fontos a flottakapacitás fejlődésének szoros nyomon követése a halászati erőforrások és a velük kapcsolatos szakpolitikai intézkedések tükrében.

Jogi keret és tagállami kötelezettségek

Az új közös halászati politika szerint a tagállamoknak a flottáik halászati kapacitását a halászati lehetőségekkel összehangoló intézkedéseket kell hozniuk, amelyeknek hosszú távú célja a stabil és fenntartható egyensúly a két tényező között. A belépési/kilépési rendszer értelmében az egyes tagállamok kapacitása nem növelhető meg, és mindig a meghatározott felső határ alatt kell, hogy maradjon.

A tagállamoknak éves jelentést kell készíteniük halászati kapacitásukról . A Bizottság a jelentések elkészítéséhez iránymutatást adott, amelyet a legtöbb tagállam be is tartott. Amennyiben egy tagállam strukturális kiegyensúlyozatlanságot tapasztal, ki kell dolgoznia és be kell nyújtania egy cselekvési tervet az érintett szegmens(ek) részére, amely tartalmazza a kiigazítási célokat és eszközöket, valamint a megvalósítás időkeretét. 2014-ben a Bizottsághoz hat cselekvési terv érkezett be a tagállamoktól (III. melléklet). Ugyanakkor folynak a megbeszélések néhány olyan tagállammal, amelyek nem készítettek cselekvési tervet annak ellenére, hogy a flottáik értékelésének eredménye ezt indokolná.

A strukturális kiegyensúlyozatlanság értékelése szorosan összefügg az Európai Tengerügyi és Halászati Alap (ETHA) végrehajtásával: az esetleges végleges tevékenység-beszüntetési intézkedés támogatása az ETHA által csak a kiegyensúlyozatlan szegmensekben, míg a hajómotorok cseréjének támogatása csak a kiegyensúlyozott flották esetében lehetséges.

A halászflották kapacitásának állapota az Európai Unióban

A flottakapacitás az utóbbi években összességében tovább csökkent. Azonban néhány szegmensben még mindig egyensúlyhiány figyelhető meg.

2013. július 1-je és 2015. január 1-je között a huszonnyolc EU-tagállam halászati kapacitása kilowattban (kW) 1,1%-kal csökkent, a tonnatartalom (BT) tekintetében 0,3%-kal nőtt. A növekedést Horvátország 2014-es csatlakozása magyarázza. A horvát flottát nem számítva 2012-től 2015 elejéig az EU halászati kapacitása az alábbiak szerint változott: tonnatartalma (BT) 4%-kal, motorteljesítménye (kW) 3%-kal, a hajók száma pedig 3,9%-kal csökkent.

2014. január 1-jén 86 879 hajó szerepelt az EU halászflotta-nyilvántartásában, összesen 1 658 033 BT tonnatartalommal és 6 573 806 kW teljesítménnyel. Ez azt mutatja, hogy 2012-höz képest (nem számítva a Horvátországban és a legkülső régiókban regisztrált hajókat) a hajók száma 7,8%-kal, a tonnatartalom 1,6%-kal, a teljesítmény (kW) pedig 5,4 %-kal csökkent (I. melléklet). Az uniós flotta halászati kapacitása tonnatartalomban kifejezve 16,4%-kal, teljesítményben kifejezve 10,5%-kal maradt a kapacitás felső határa alatt.